Ny E18 sørover herfra gjennom Bamble og Kragerø får byggestart neste år. Motorveien med bompenger kan stå klar i 2020. Foto: Morten Lie-Hagen

Bygger ny E18 med 110-sone

Det statlige veiselskapet Nye Veier vil prioritere ny E18 med 110-grense tvers gjennom Telemark. Byggestart er neste år.

Torsdag offentliggjorde Nye Veier sine prioriteringer. Om Langangen-Dørdal het det at den påbegynnes umiddelbart. Strekningen er prioritert i første fase fram til 2019–20. Det betyr i praksis at arbeidet kan startes opp i 2017.

«Strekningen E18 Langangen–Dørdal inngår også i den større utbyggingen av strekningen Langangen–Grimstad, hvor det totalt skal bygges 131 kilometer vei med et estimert kostnadsoverslag på 40 milliarder kroner. Strekningen Langangen–Dørdal er på 35 km. Hele denne strekningen er planlagt som ny 4–feltsvei med 110 km fartsgrense.

Ferdig 2020

Mens strekningen Langangen–Rugtvedt er klar for oppstart regulering, pågår det nå en prosess for å få en bompengeproposisjon til Stortinget for strekningen Rugtvedt–Dørdal».

Det er Nye Veiers egen beskrivelse av hvor saken står nå på deres nettside.

– Vi lyser ut anbud i mai. I juni får Stortinget bompengesaken. Da kan vi starte opp anleggsarbeidet våren 2017. Med litt forbehold vil arbeidet ta to og et halvt år, så veien kan åpne en gang i løpet av 2020, sier Nye Veiers direktør Ingrid Dahl Hovland til Varden. Den nye motorveien skal i all hovedsak følge dagens veitrase.

Dagens bru får trolig en slags tvilling. Men det er noen år fram. Foto: Bjørn Harry Schønhaug

Hvor høy bompengesatsen vil bli, blir det ikke sagt noe om fra Nye Veier i denne omgang. I Varden har det tidligere blitt antydet en sats på 39 kroner for personbiler.

I dag er det slutt på den 4 felts motorveien rett etter at man kommer inn i Telemark fra Vestfold. Den første store utfordringen når veien skal bygges videre, er kryssingen av Langangen.

Full fart med planlegging

– Denne prioriteringen betyr også at vi umiddelbart setter i gang med videre planlegging på strekningen fra Langangen til Rugtvedt. Vi har til oppgave å bygge raskt og helhetlig, og det vil vi gjøre, sier Nye Veiers direktør.

Hun vil imidlertid ikke anslå noe tidspunkt for nå denne strekningen, som i tillegg til Langangen betyr kryssing av Brevikstrømmen, kan stå ferdig.

Også for E18 Tvedestrand-Arendal kommer det en bompengeproposisjon til Stortinget nå denne våren.